title: إلياس شاعر
text: مورما شارك تمنية د لمرات معا كوينز پارك راينجرز ف نص لول د لموسم 2018-19، مشا شاعر مسلف ل فرقة د ستيڤنادج ف ليݣ تو (درجة رابعة) ف 31 يناير 2019 باش يكمل معاها لموسم. دار لبدية ديالو معا ستيڤنادج ضد ياوڤيل طاون ف تيران د برودهول واي ف 2 فبراير 2019 ؤ لعب لماتش كامل لي ربحوه ب واحد ل زيرو. شاعر ماركا لبيوتا ديالو لولين معا ستيڤنادج ف 16 فبراير 2019 مورما ماركا جوج بيوتا من تيرات بعاد ف دقايق لخرة د لماتش ضد لول د لبوطولة لينكولن سيتي، لماتش ف لخر سالا ب تعادول جوج ل جوج. موراها ب شهر، ف 12 مارس 2019، ماركا بيت من نص تيران د فرقتو ضد سويندون طاون ف لماتش لي ربحوه ب جوج ل زيرو. تختار شاعر لعاب د شهر د ليݣ تو ف مارس 2019، مورما عاون ب ربعة د لبيوتا ؤ ربعة د لپاصات ف داك شهر. ف لوقيتة لي مشا فيها مسلف، لعب 16 لماتش ماركا فيها ستة 6 د لبيوتا ؤ عطا ستة د لپاصات حاسمة. لمدريب د ستيڤنادج دينو مامريا وصف شاعر بلي راه "أحسن لعاب ف تاريخ لي لبس تيشورط د ستيڤنادج" ؤ حتا أحسن لعاب لي عمرو داز ف ليݣ تو.